Van Breda-vonnis: ‘Dit was ŉ koelbloedige moord’Henri van Breda Donderdag in die hof. Foto: Catherine Rice / ANA “Jy het drie ongewapende mense met ŉ byl doodgemaak en wou ŉ vierde mens vermoor. Dit was jou onmiddellike familie en die motief is nog onduidelik.” Dít was die streng woorde van regter Siraj Desai kort voordat hy Henri van Breda (23) Donderdag in die Kaapstad-hooggeregshof tot drie keer lewenslange tronkstraf gevonnis het vir die moord op sy ouers, Theresa en Martin, en sy broer, Rudi, in Januarie 2015 in hul huis op die De Zalze-landgoed in Stellenbosch. Van Breda is ook tot 15 jaar tronkstraf gevonnis vir poging tot moord op sy suster, Marli, en 12 maande vir dwarsboming van die gereg. Hy is ook onbevoeg verklaar om ŉ vuurwapen te besit. Van Breda het emosieloos in die beskuldigdebank gestaan terwyl Desai sy uitspraak in minder as 20 minute gelewer het. “Ten spyte van die gruwelike gebeure kan dit as emosieloos en opsetlik beskou word. Jy het glad nie aan die hof verduidelik wat tot die uitvoering van die misdrywe gelei het nie, daaroor kan net bespiegel word. Die hof het getuienis gehoor dat daar die dag van die moorde ŉ voortdurende gestryery gehoor kon word,” het Desai gesê. Desai het gesê Van Breda se verdeging kon slegs twee faktore noem om ter versagting van sy vonnis te dien. “Dit is jou jong ouderdom en die feit dat jy geen vorige veroordelings het nie. Jy was 20 jaar oud toe die oortredings drie jaar gelede uitvoer is. Jy het ŉ ondersteunende familie gehad en ŉ blink toekoms het vir jou voorgelê waarin hulle jou sou ondersteun.” Desai het gesê hy aanvaar die feit dat Van Breda as ŉ 20-jarige man nie die volwassenheid, begrip en lewenservaring van ŉ volwasse persoon gehad het nie. “Ek is ook bewus dat ŉ lang vonnis jou van die geleentheid en voorreg gaan ontneem om in ŉ openbare samelewing te lewe.” Desai het egter gesê Van Breda is op ernstige oortredings skuldig bevind en dat hy nie aan die hof gesê het wat aanleiding daartoe gegee het nie. “Ons kan aanneem dat die misdade die uiteinde is van ontevredenheid in die gesin. Die brutaliteit van die aanvalle op jou ouers en sibbe is grafies in die hof uitgebeeld. Dit was aanvalle wat ŉ hoë graad van geweld insluit. Die slagoffers was nie gewapen nie. Hulle het ŉ seun en broer met ŉ byl gesien en heelwaarskynlik nie die ergste verwag nie.” Desai het gesê die aanvalle toon ŉ hoë vlak van wreedheid en dat Van Breda die welsyn van sy gesin verontagsaam het. “Dit was ŉ koelbloedige moord en jy het geen berou getoon nie. ŉ Ernstige misdaad verdien die swaarste straf moontlik. Die gemeenskap verwag dit ook. Dit was vooraf beplande moorde en ŉ poging tot moord wat ernstige nagevolge gehad het,” het hy gesê voor hy sy vonnis gevel het. Van Breda se verhoor het in Maart 2017 in die hooggeregshof begin en hy het aanvanklik skuld ontken op al die aanklagte teen hom. Hy was uit op borgtog totdat hy verlede maand skuldig bevind is en is sedertdien in aanhouding in die hospitaalvleuel van die Pollsmoor-gevangenis, aangesien hy chroniese medikasie vir epilepsie en depressie moet ontvang. Die vonnisoplegging het Dinsdag begin. Van Breda se vonnisse sal samelopend uitgedien word. Hy sal dus eers oor 25 jaar vir parool in aanmerking kan kom. Adv. Pieter Botha, vir Van Breda, het ná die vonnisoplegging aangedui hy het instruksies ontvang om aansoek te doen om verlof tot appèl teen die skuldigbevinding en vonnis. Die aansoek sal op 27 Junie aangehoor word. Lees die vorige berigte oor Henri van Breda op Maroela Media.